LPN ร่วง 6 วันติด! รูดต่อ 4% นิวโลว์รอบ 8 ปี โบรกฯชี้เสี่ยงหลุด SET100 รอบใหม่
LPN ร่วง 6 วันติด! รูดต่อ 4% นิวโลว์รอบ 8 ปี โบรกฯชี้เสี่ยงหลุด SET100 รอบใหม่ ล่าสุด ณ เวลา 14.42 น. อยู่ที่ 7.05 บาท ลบ 0.30 บาท หรือ 4.08% สูงสุดที่ 7.35 บาท ต่ำสุดที่ 7 บาท ด้วยมูลค่าซื้อขาย 127.98 ล้านบาท
13 ธ.ค. 2561

ผู้สื่อข่าวรายงานว่า บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ล่าสุด ณ เวลา 14.42 น. อยู่ที่ 7.05 บาท ลบ 0.30 บาท หรือ 4.08% สูงสุดที่ 7.35 บาท ต่ำสุดที่ 7 บาท ด้วยมูลค่าซื้อขาย 127.98 ล้านบาท

ทั้งนี้ ราคาหุ้น LPN ปรับตัวลดลงต่อเนื่อง 6 วันติด นับตั้งแต่ราคาหุ้นอยู่ที่ระดับ 8 บาท เมื่อวันที่ 3 ธ.ค.2561 และปรับตัวลงต่ำสุดในรอบกว่า 8 ปี นับตั้งแต่ราคาหุ้นอยู่ที่ระดับ 7.05 บาท เมื่อวันที่ 2 มิ.ย.2553
ด้าน บล.โนมูระ พัฒนสิน ระบุในบทวิเคราะห์ คาดว่า LPN จะหลุดคำนวณดัชนี SET100 รอบต้นปี 2561 ซึ่งจะประกาศกลาง ธ.ค.2561 (เหลือข้อมูลอีก 2 สัปดาห์)
ส่วน บล.กสิกรไทย ระบุในบทวิเคราะห์ แนะนำ “ซื้อ” ให้ราคาเป้าหมาย 9.30 บาท/หุ้น แม้ในระยะสั้นถึงกลาง LPN จะเป็นหนึ่งในบริษัทที่ได้รับผลกระทบจากความไม่แน่นอนจากผลกระทบของมาตรการการคุมอัตราการปล่อยสินเชื่อต่อหลักประกัน (LTV) ใหม่ของธนาคารแห่งประเทศไทย (ธปท.) ซึ่งทำให้นักลงทุนลดความสนใจด้านการลงทุนลง
อย่างไรก็ตาม บล.กสิกรไทย เห็นว่ามูลค่าหุ้นที่ถือว่าต่ำมาก (ซื้อขายระดับ -2SDV ของ PER ในช่วง 5 ปี) รวมถึงปันผลระดับสูงกว่า 7.9% เป็นส่วนสนับสนุนคำแนะนำลงทุน แม้จะเชื่อว่านักลงทุนจะต้องการปัจจัยบวกใหม่ๆ เพื่อสนับสนุนการลงทุนรอบใหม่ก็ตาม
ทั้งนี้คาดว่าผลประกอบการที่จะดีมากในไตรมาส 4/2561 ผลสรุปของการขายอาคารสำนักงาน 3 อาคารยกอาคาร และยอดขายที่อาจเพิ่มขึ้นมากจากสินเชื่อผ่อนปรนของธอส.จะเป็นปัจจัยสำคัญที่อาจเป็นปัจจัยบวกใหม่ให้แก่บริษัทได้ นอกจากนี้การเริ่มต้นการซื้อหุ้นคืนของบริษัทก็จะเป็นปัจจัยสำคัญที่อาจดึงความสนใจของนักลงทุนกลับมาสู่บริษัทได้